Oorsaak van Zuma-seun se dood bekendVoormalige pres. Jacob Zuma (Foto: ANA) Die familie van oudpres. Jacob Zuma het Woensdag gesê lupus het die lewe van Vusi Nhlakanipho Zuma, een van Zuma se seuns, geëis. Vusi is Sondagaand in die Milpark-hospitaal in Johannesburg dood. Die familie het Suid-Afrikaners Woensdag in ŉ verklaring vir hul ondersteuning in dié tyd bedank. “Die Zuma-familie wil graag hul hartlike dank uitspreek vir die warm boodskappe van ondersteuning wat deur die land – beide privaat en in die openbaar – aan ons oorgedra is. Die boodskappe het ons troos gebring in hierdie moeilike tyd van rou,” lui die verklaring. Vusi is glo dood weens komplikasies van sistemiese lupus erythematosus – ŉ toestand waartydens die liggaam se immuunstelsel sy eie weefsel aanval. Vusi was een van vyf kinders wat verwek is uit die huwelik van Zuma en sy derde vrou, Kate Mantsho. Die tweeling Duduzane en Duduzile Zuma is Vusi se broer en suster. Mantsho het in 2000 haar eie lewe geneem. ŉ Roudiens vir naby vriende en familie word Donderdag in Johannesburg gehou. Vusi se begrafnis sal Saterdag by die Rhema Bible Church in Randburg gehou word. Hy sal hierna in die Wespark-begraafplaas ter ruste gelê word.